**КЫРГЫЗ РЕСПУБЛИКАСЫНЫН БИЛИМ БЕРҮҮ ЖАНА ИЛИМ**

**МИНИСТРЛИГИ**

**И.АРАБАЕВ АТЫНДАГЫ КЫРГЫЗ МАМЛЕКЕТТИК**

**УНИВЕРСИТЕТИ**

**КЫРГЫЗ БИЛИМ БЕРҮҮАКАДЕМИЯСЫ**

**Д 13.15.522 диссертациялык кеңеши**

**Кол жазма укугунда**

УДК 37:372.22:392.3

**КОЙЛУБАЕВА НУРГҮЛ КАДЫРБАЕВНА**

**БАШТАЛГЫЧ КЛАССТЫН ОКУУЧУЛАРЫНЫН АДЕПТИК САПАТТАРЫН КАЛЫПТАНДЫРУУДА ЭНЕ МЕКТЕБИНИН ТАЖРЫЙБАСЫН КОЛДОНУУНУН ПЕДАГОГИКАЛЫК ШАРТТАРЫ**

13.00.01 – жалпы педагогика, педагогиканын жана билим берүүнүн тарыхы

Педагогика илимдеринин кандидаты окумуштуулукдаражасын

изденип алуу үчүн жазылган диссертациянын

**АВТОРЕФЕРАТЫ**

**Бишкек – 2016**

Диссертациялык иш И.Арабаев атындагы Кыргыз мамлекеттик университетинин педагогика кафедрасында аткарылды

**Илимий жетекчи:** педагогика илимдеринин доктору, профессор

**Байсалов Джоомарт Усубакунович**

**Расмий оппоненттер:** педагогика илимдеринин доктору, профессор **Асипова Нурбүбү Асаналиевна;**

педагогика илимдеринин кандидаты, доцент

**Карагозуева Гүлзада Жеңишбековна**

**Жетектөөчү мекеме:** Ош мамлекеттикуниверситетинин педагогика кафедрасы(Дареги: 714000, Ош шаары, Ленин көчөсү, 331).

Диссертация 2016-жылдын 26-февралында саат 13.00 до И.Арабаев атындагы Кыргыз мамлекеттик университетинин жана Кыргыз билим берүү академиясынын алдындагы педагогика илимдеринин доктору (кандидаты) окумуштуулук даражасын изденип алуу боюнча Д 13.15.522диссертациялыккеңешинин жыйынында корголот.

Дареги:720026, Бишкек шаары, И.Разаков көчөсү, 51.

Диссертация менен И.Арабаев атындагы Кыргыз мамлекеттик университетинин илимий китепканасынан таанышууга болот.

Автореферат 2016-жылдын 26-январында таркатылды.

**Диссертациялык кеңештин окумуштуу катчысы,**

**педагогика илимдеринин доктору, профессор Калдыбаева А.Т.**

**ИЗИЛДӨӨНҮН ЖАЛПЫ МҮНӨЗДӨМӨСҮ**

**Изилдөөнүн актуалдуулугу**. Учурда коомдогу социалдык-экономикалык өзгөрүүлөр жана ага байланыштуу жаш муундарга рухий-адептик жактан тарбия берүү, ага коомчулуктун, үй-бүлөнүн активдүү катышуусу, элдик педагогиканын бай мурастарын окуп үйрөнүп, келечек муундаргаулуттук таалим-тарбия берүү багытын көздөгөн мезгил башталды.Кенже мектеп курагынан баштап мекенди сүйүү, ата-салтын, эне адебин бекем тутууга тарбиялоо педагогдордун алдына дагы жаӊы милдеттерди койду. Кылымдардан бери сакталып келе жаткан улуттук нарктарды, каада-салттарды таалим-тарбия берүүдө ырааттуу колдонуу, аны үй-бүлө менен биргеликте айкалыштырып үйрөтүү маселеси *актуалдуу* болуп эсептелет. Анткени, балдардын татыктуу тарбия алуусунда коомдогу социалдык-экономикалык кыйынчылыктарга байланыштуу көпчүлүк ата-энелердин, өзгөчө энелердин тиешелүү деӊгээлде көӊүл буруулары жетишсиз болуп жатат.

Кыргыз Республикасынын президенти А.Ш. Атамбаев мамлекет жана коомчулук тарабынан энеге аяр мамилени калыптандыруу, республикабызда эненин жана үй-бүлөнүн баркын көтөрүү максатында 2012-жылдын 23-апрелинде Кыргыз Республикасында «Энелер күнүн» белгилөө жөнүндө жарлыкка кол койгон. Кайра куруу мезгилинде, базар экономикасына өтүүнүн шарттарындаөлкөбүздө энелер менен үй-бүлөнүн абалы кыйла начарлоого туш болгону жашыруун эмес. Жумушсуздуктун айынан башка өлкөдө эмгектенип жүргөн мигранттардын 50-60%дан ашыгын аялдар түзөт. Ушундан улам, миӊдеген балдар ата-эненин тарбиясын жеткиликтүү ала албай, коомдогу жана үй-бүлөдөгү терс көрүнүштөр жалпы эле эненин коомдогу ролун, кадыр-баркын түшүрүп, мектептердеги окуучулардын адептик сапаттарынын калыптанышына кедерги болууда.Ушуга байланыштуу өлкөнүн келечеги болгон жаш муундардын адептик сапаттарын алгачкы тубасатарбиячылар болгон энелер аркылуу түптөп, калыптандырып, тарбиялоо жана аларды дүйнөгө алып келип жаткан энелерге камкордук көрүү зарылчылыгы жаралып отурат.

Бүгүнкү күндө мектеп окуучуларында адептик сапаттарды калыптандырууну «Башталгыч класс – билим башаты» дегендей, кенже класстык курак кезинен баштап беришибиз керек.

Башталгыч класстын окуучуларынын адептик сапаттарынкалыптандырууда мектептеги билим жана тарбия берүү менен биргеэлдик каада-салт, үрп-адат, эне тилине, маданиятына негизделген «Эне мектебинин» тажрыйбасы өзгөчө мааниге ээ. Баланын адептик аӊ-сезими, акыл-эси эне тарбиясы аркылуу өнүгөт жана аны калыптандыруу эненин башкы милдети болуп саналат.

Кыргыз эли бекеринен «Энелүү жетим – эрке жетим» деп айткан эмес, себеби эненин мээрими жана камкордугу баланын психикалык өнүгүшүнө, адептик инсандык сапаттарынын калыптанышына таасир этип, бүтүндөй үй-бүлөнүн гана эмес, мамлекеттин, коомдун тынчтыгын, бейпилдигин жана туруктуулугун сактайт.

Тарыхта классикалык педагогиканын өкүлдөрү Н.Г.Волков,Я.А.Коменский, Н.К.Крупская, Е.И.Конради, С.М. Ковалев, Б.Т.Лихачев, А.С.Макаренко, И.Г.Песталоцци, К.Д.Ушинский ж.б.,кенже курактан баштап балдарды тарбиялоодо гуманисттик жана демократтык мүнөзгө ээ болгон эненин ролун баса белгилешкен. Аларөздөрүнүн эмгектеринде, изилдөөлөрүндө кенже курактагы балдардын адептик сапаттарынкалыптандырууэненин башкы милдети (миссиясы) экендигин аныкташкан.

Чех педагогу Я.А.Коменскийдин «Энелер мектеби» эмгегиндеги идеялары өз актуалдуулугун бүгүн да жоготкон жок. Эненин койну – эне мектеби ар бир үй бүлөдө болууга тийиш, баланын эӊ башкы мектеби – бул «Энелер мектеби» болорун баса белгилеген.Бул жерде көӊүл буруучу нерсе, Я.А. Коменскийдин негизги идеясы – тарбиянын өзөгүн адам баласынын адептик сапатын эне гана түптөй ала тургандыгы.

Кыргыз элинин алгачкы агартуучулары И.АрабаевмененК.Тыныстанов балдардын таалим-тарбиясынын башаты бала кезден башталып, адатка айландырылаарын, балдардын дилинин тазалыгын, уят-сыйыттуулугун, ар-намыстуулугун, калыстыгын, туура сүйлөөсүн калыптандырууда үй-бүлөнүн, эненин ролу өзгөчө мааниге ээ экенин белгилешкен.

Баланын жекече өнүгүүсүн психологиялык жактан изилдеген орус окумуштуулары Л.М. Архангельский, В.Ф. Афанасьев, Е.Н. Водовозова, А.Н. Леонтьев, Л.С. Рубинштейн, В.Д. Шадриков, кыргызстандан Ж.М. Жумалиева ж.б. баланын ички рухий жактан өнүгүшүндө эненин сүйүүсү өзгөчө экендигине зор маани беришкен.

Окумуштуулар Н.А. Асипова, А.Алимбеков, Х.Ф. Анаркулов,Б.А.Апышев, Ж.Б. Бешимов, И.Б.Бекбоев, С.О.Байгазиев, А.Д.Бабаев,А.Э. Измайлов,С.И.Иптаров, А.Т.Калдыбаева, А.Ж.Муратов ж.б., жаштарды элдик педагогиканын негизинде тарбиялоонун ар кандай аспектилерин изилдешсе, башталгыч класстын окуучуларын адептик жактан тарбиялоонун теориялык жана практикалык айрым маселелери А.И. Тоисовдун (1972), Н.А.Асипованын (1980), Т.Акматованын (1993), С.А.Шакированын (1994), А.Бердиеванын (1995),М.Ж.Найманбаевдин (2009) Г.Ж.Карагозуеванын (2010),Ж.Ж.Тургунбаевалардын (2012) диссертациялык изилдөөлөрүндө каралган.

Биздин изилдөө ишибизге байланыштуу Л.В.Усенко жана К.С.Сейдекулова тарабынан үй-бүлө шартында, балдар бакчаларында балдардын кыска мөөнөттө болушуп, мектепке даярдык алуусуна арналган «Энелер мектеби» программасымектепке чейинки мекемелер үчүн түзүлүп, практикада кеӊири колдонулууда.

Бирок, изилдөөнүн жүрүшүндө башталгыч класстын окуучуларынын адептик сапаттарын калыптандырууда эне мектебинин тажрыйбасынын негизинде тарбиялоо маселелери изилдене электигин көрсөттү.Педагогикалык теорияны жана практиканы талдоо, бизге башталгыч класстын окуучуларында эне мектебининтажрыйбасынын негизинде адептик сапаттардыкалыптандырууда бир катар *карама-каршылыктардын* бар экендигин белгилөөгө мүмкүндүк берди:

* азыркы кездеги коомдун адептүү, социалдык-адаптацияланган инсандарга болгон муктаждыгы менен учурдагы прагматикалык багыттагы тарбиялоо системасынын ортосундагы;
* башталгыч класстын окуучуларынын адептик сапатын калыптандырууда энелик тарбия менен аны баалабаган коомдук тарбиянын ортосундагы;
* эне мектебининтажрыйбасынын мазмунун, маӊызын, аны колдонуунун зарылдыгы менен мектеп практикасында пайдалануунун мүмкүнчүлүгүнүн ортосундагы ж.б.

Аталган карама-каршылыктарды жоюу, проблеманын актуалдуулугу, анын практикалык мааниси, теориялык жактан жеткиликтүү изилденбегендиги «Башталгыч класстын окуучуларынын адептик сапаттарын калыптандырууда эне мектебинин тажрыйбасын колдонуунун педагогикалык шарттары» деген теманы тандап алууга негиз болду.

**Диссертациянын темасы менен илимий изилдөөлөрдүн байланышы:**Диссертациялык иш И.Арабаев атындагы Кыргыз мамлекеттик университетинин илимий иштеринин план-программалары менен байланышат.

**Изилдөөнүн максаты: «**Эне мектебинин»баалуулугун теориялык жактан негиздөө, башталгыч класстын окуучуларынын адептик сапаттарын калыптандырууда «Эне мектебинин» тажрыйбасын колдонуунунпедагогикалык шарттарын аныктоо жана аны ишке ашыруунун жолдорун иштеп чыгуу.

**Изилдөөнүнмилдеттери:**

1.Адеп, адептүүлүк, адептик сапаттар түшүнүктөрүнүн мазмунун илимий-теориялык жактан тактоо жана адептик сапаттарды калыптандыруунун объективдүү шарттарын аныктоо.

2.«Эне мектебинин» мазмунун тактоо, аныктоо жана анын тажрыйбасынын негизинде башталгыч класстын окуучуларынын адептик сапаттарын калыптандыруунун формаларын, методдорун иштеп чыгуу.

3. Башталгыч мектептин болочок адистери үчүн «Эне – уникалдуу инсан жана адамкерчиликтин үлгүсү» деген тандоо курс даярдоо жана практикага сунуштоо.

4. Педагогикалык эксперименттин жыйынтыктарын талдоо жана методикалык сунуштарды иштеп чыгуу.

**Изилдөөнүн илимий жаңылыгы жана теориялык мааниси:**адеп, адептүүлүк, адептик сапаттар түшүнүктөрүнүн мазмуну илимий-теориялык жактан такталып, башталгыч класстын окуучуларынын адептик сапаттарын калыптандыруу боюнчапедагогикалык шарттары далилденди; «Эне мектеби» деген түшүнүк теориялык жактан изилденип, аныктама берилип, мазмуну, маӊызы аныкталды жана окуучуларда адептик сапаттарды калыптандыруунун формалары, методдору системалаштырылды;окуучулардын адептик сапаттарын калыптандыруунун натыйжасын арттыруу үчүн башталгыч мектептин болочок адистерине атайын курстун материалдары иштелип чыгып,практикага сунушталды, «Эне мектебинин» эксперименталдык тажрыйбасынын жыйынтыктары талданып, окуучуларда адептик сапаттарды калыптандыруунун теориялык модели иштелип чыкты жана анын негизги компоненттерин, көрсөткүчтөрүн, деӊгээлдерин колдонуу боюнча методикалык сунуштар иштелип чыкты.

**Изилдөөнүн практикалык маанилүүлүгү: «**Эне мектебинин»тажрыйбасынын негизинде башталгыч класстын окуучуларында адептик сапаттарды калыптандыруунун мазмунун, форма жана методдорун камтыган окуу колдонмолору, сунуштардыбилим берүү системасынын кызматкерлери, мугалимдер, методист-окумуштуулар, аспиранттар, магистранттар пайдалана алышат. Диссертациянын материалдары жалпы билим берүүчү орто мектептерде, гимназияларда, лицейлерде, педагогикалык багыттагы жогорку окуу жайларында, тарбиячыларды жана мугалимдерди кайра даярдоодо, адистигин жогорулатуутармактарында жана ата-энелердин, коомчулуктун балдарды тарбиялоо жумуштарын ишке ашырууга жардам берет.

**Коргоого коюлуучу негизги жоболор:**

1. Аныкталган адеп, адептүүлүк, адептик сапаттар түшүнүктөрүнүн мазмунун илимий теориялык жактан тактоо жана адептик сапаттарды калыптандыруунун шарттары.

2. Иштелип чыккан «Эне мектебинин» мазмунун тактоо, аныктоо боюнча тажрыйбанын негизинде башталгыч класстын окуучуларынын адептик сапаттарын калыптандыруунун формалары, методдору.

3. Башталгыч мектептин болочок адистери үчүн «Эне – уникалдуу инсан жана адамкерчиликтин үлгүсү» деген тандоо курсунун мазмуну.

4. Эне мектебинин тажрыйбасын колдонуу боюнча жүргүзүлгөн педагогикалык эксперименттин жыйынтыктары.

**Изилдөөчүнүн жекече салымы:** Окуучуларды адептик сапаттарга калыптандыруудагы «Эне мектебинин» тажрыйбасынынмаӊызы, мазмуну, мааниси, өзгөчөлүктөрү, аны педагогикалык практикада колдонуунун шарттары аныкталгандыгы жана мектеп практикасына киргизилгендиги, алардын натыйжалуулугун тастыкталгандыгында.

**Изилдөөнүн натыйжаларын апробациялоо жана тастыктоо.**

Изилдөөнүн негизги жыйынтыктары кафедранын отурумдарында, ар түрдүү деӊгээлдегиилимий-методикалык конференцияларда (эл аралык, аймактык, республикалык, шаардык, жогорку окуу жайлар аралык ж.б.) эксперимент жүргүзүлгөн Бишкек шаарындагы №53 орто мектепте, Чүй областынын Сокулук районундагы Военно-Антоновка мектеп-гимназиясында жана Ысык-Көл областынын Тоӊ районундагы К.Иманалиев атындагы орто мектепте, методикалык кеӊешмелерде, ачык сабактарда кеӊири талкууга алынды.

**Диссертациялык изилдөөнүн натыйжаларынын жарыяланышы:** тема боюнча автор тарабынан иштелип чыккан жалпы 10илимий макала, анын ичинен бир макала Казакстан Республикасында чагылдырылган.

**Диссертациянын көлөмү жана түзүлүшү.** Диссертациялык иш изилдөөнүн илимий негизин камтыган киришүүдөн, үч главадан жана алардан келип чыккан корутундулардан, жалпы корутундудан, пайдаланылган адабияттардын176тизмесинен, үч электрондук булактан,9 сүрөттөн, 6 таблицадан, тиркемелерден турат. Диссертациянын тексти – 154 бет.

**ИЗИЛДӨӨНҮН НЕГИЗГИ МАЗМУНУ**

Киришүүдөтандап алынгантеманын актуалдуулугу ачыкталып, изилдөөнүн максаты, милдеттери, обьектиси, предмети жана методдору аныкталды. Изилдөөнүн методологиялык негиздери, иликтөөнүн этаптары, илимий жаӊылыктары, теориялык жана практикалык мааниси, коргоого алынып чыгуучу негизги жоболор жана изилдөөнүн натыйжаларынын апробацияланышыкөрсөтүлгөн.

**Биринчи глава** «**Башталгыч класстын окуучуларынын адептик сапаттарды өздөштүрүүсүнүн теориялык негиздери»**деп аталып, изилденип жаткан маселе боюнча кыргызстандык, орусиялык педагогдордун, психологдордун адеп, адептүүлүк, адептик сапаттар жөнүндөгү ойлору, илимий эмгектери, илимий-теориялык негиздери аныкталды.

Биздин изилдөөбүз башталгыч класстын окуучуларынын адептик сапаттарын эне мектебинин тажрыйбасын колдонуу аркылуу калыптандыруу проблемасына арналгандыктан, алгач адеп, адептүүлүк, адептик сапаттартүшүнүктөрүнөталдоо жүргүзүлүп, калыптанып калган көз караштарды жана өзүбүздүн субьективдүү пикирлерибизди анализдөөнүн негизинде тактоолор киргизилди.

Адептүүлүк – адамдарга боорукердик жана ыкластуулук менен мамиле кылууга негизделген сезимдүү жүрүш-туруш. Адептик сапаттар – бул ата-эненин, улуулардын, өзгөчө энелердин сезимдүү сүйүүсү, мээрими аркылуу калыптанган эң жакшы мүнөздөр деген тыянакка келдик.

Адептик тарбиянын мазмунун башталгыч мектептин мугалиминин терең өздөштүрүп билүүсү жана аны окуучуларда адептик сапаттарды калыптандырууда чыгармачылык менен пайдалана алуусу, баланын үй-бүлөдөн алган тарбиясына, элдик этикалык нарктарга, курактык жана жеке өзгөчөлүгүнө ылайык билим тарбия берүүнү өркүндөтүүсү, балдарды сүйө билүүсү, көркөм адабий баалуулуктарды туура пайдалануусу, класста эмоциялык-психологиялык жагдайды түзүүсү тарбия иштерин системалуу уюштуруусу зарыл.

«Эне мектебинин» тажрыйбаларынын жана алдыӊкы көз караштагы идеяларынын негизинде башталгыч класстын окуучуларына адептик жактан тарбия берүү проблемаларын ар тараптан изилдөө менен окуу-тарбия процессинде балдардын адептик сапаттарын калыптандыруунун эффективдүүлүгүн жогорулата турган бир катар педагогикалык шарттар аныкталды.

Бүгүнкү күндө мектеп окуучуларында адептик сапаттарды калыптандырууну «Башталгыч класс – билим башаты» дегендей кенже класстык курак кезинен баштап беришибиз керек. Жаштан алган тарбия тарбиянын эӊ негиздүүсү. Кенже мектеп курагындагы баланын мүнөзү жаӊыдан гана калыптана баштайт башкача айтканда, бул курак адептик аӊ-сезимди жана жүрүм-турумду тарбиялоого ыӊгайлуу мезгил.Адептик сапаттар тарбиялануучунун жан дүйнөсүнө төмөндөгүдөй этап аркылуу кирет.

1. Нравалык эреже-норманын, принциптин тарбиялануучунун акыл-эсине жетиши, башкача айтканда тарбиялануучунун адеп-ахлак нормалары жөнүндө маалыматка, билимге ээ болушу.

2. Нравалык норманын аӊ-сезимге сиӊген маалыматы билим түрүндө кабылданган абалдан чыгып инсандын ички ишенимине айланышы.

3. Нравалык норманын ишенимден андан ары тереӊдеп, инсандын жүрөгүнө жетип, кан-жанына сиӊип, сезимине, «натурасына» айланып калышы.

4. Нравалык норманын инсандын реалдуу жүрүм-туруму түрүндө көрүнүшү, анын адатына, көнүмүшүнө айланышы. Өспүрүмдөр адептик нормаларды, эрежелерди, талаптарды түшүнүшөт, өздөштүрүшөт, жакшы-жаманын талдашат, анан адептик сапаттарга ээ болушат .

Адептүүлүккө калыптандырып, тарбиялоонун бөтөнчөлүгү ‒ тышкы нравалык талапты аткаруу инсандын ички ишениминен, муктаждыгынан чыккан жүрүм-турум эрежеси болуп калышы керек. Бул учурда, баланын жаш курак мезгилинде курчап турган айлана-чөйрөсү анда оӊ сапаттардын калыптанышына жардам берип, улуулар, өзгөчө энелер тарабынан жөнгө салынышы керек.

Өсүп келе жаткан муундардагы адептүүлүктүн эрежелеринин туруктуулугуна жана барктуулугуна болгон ишенимди бекемдеп, балдардын жан дүйнөсүнө адептик сапаттарды калыптандырууда ата-эне, мектеп, коомчулуктун биргелешкен комплекстүү тарбиясынын мааниси зор. Баланын адептик сапаттарынын калыптанышында С. Байгазиевдин «Тарбиялоо концепциясы» практикалык булак катары пайдалангандыгы көрсөтүлдү жана эненин ролу, анын үлгүсү зор экендиги ачыкталды.

Ошентип, адептик жактан тарбия берүүнүн негизги шарты объективдүү адептик талаптын инсандын жүрүм-турумунун субъективдүү нормасына айланышы болуп эсептелет. Педагогдордун, психологдордун, ойчулдардын, ата-энелердин, идеяларын, тажрыйбаларын жана салттарын колдонуунун мүмкүн болгон жолдору жөнүндөгү ойлорун изилдөө максаттуу багытта жүргүзүлүп, изилдөө ишибизде коюлган биринчи максатыбыз аткарылды.

**Изилдөөнүн экинчи главасы «Башталгыч класста эне мектебинин тажрыйбасыннатыйжалуу колдонууметодикасы»** деп аталып,«Эне мектебинин» тажрыйбасын колдонуунун негизинде адептик сапаттарды калыптандыруунун этаптары жана өзгөчөлүктөрү каралып, таалим-тарбия берүүдө элдик педагогиканын натыйжалуулугу далилденип, ар тараптан изилденип келгени менен окуу-тарбиялоо процессинде «Эне мектебинин» тажрыйбасын колдонуу маселелери боюнча педагогикалык адабияттарда жана мектеп практикасында жетишсиз изилденгенин көрсөттү. Бул главада изилдөө ишибизде коюлган экинчи жанаүчүнчү милдеттер аткарылды.

Улуу педагог Я.А.Коменскийдин (1592-1670) эненин ролу жана үлгүсү тууралуу идеяларына үндөш жана азыркы шартка ылайыкталганокумуштуулар Л.В. Усенко жана К.С. Сейдекулова тарабынанүй-бүлө шартында, балдар бакчаларында балдардын кыска мөөнөттө болушуп, мектепке даярдык алуусуна арналган «Энелер мектеби» программасы мектепке чейинки мекемелер үчүн түзүлүп, практикада кеӊири колдонулууда. «Энелер мектеби» программасындаүй-бүлөлүк тарбияга өзгөчө маани берилип, балдарга адептүүлүк эрежелерин, үй-бүлө карым-катнаштарын, сүймөнчүлүк сезимдерин ж.б. аткара турган иштер каралган. Аталган программа таалим-тарбия, билим берүү процессинде Я.А.Коменскийдин педагогикалык мурастары КМШ өлкөлөрүнүн жана учурдагы Кыргыз Республикасынын педагогикалык алдыңкы тажрыйбаларын айкалыштыруу менен ишке ашырылууда.

Бүгүнкү күндө республикада 200 дөн ашык «Энелер мектеби» уюштурулганы белгилүү болду. Лейлек районундагы №3 мектеп-гиназиясында 1997-жылдан бери эксперимент алкагында «Энелер мектебинин» жобосу иштелип чыгып, атайын программанын негизинде энелер үчүн ар кандай иш-чаралар, жолугушуулар өткөрүлүп, энелердибала тарбиясы боюнча педагогикалык түшүнүктөр, ар кандай методдор менен тааныштыруу максатын көздөйт.

«Эне мектеби» учурда медициналык тармактарда да ийгиликтүү жайылтылууда. Алсак, «саламаттык сактоонун баштапкы денгээлин колдоо» долбоорунун алкагында Ага Хан фонду тарабынан Ош облусунун Кара-Кулжа районунда «Эне мектеби» ачылган. Бул энелер мектебинде энелерге жана 5 жашка чейинки балдарга саламаттыкты сактоодогу кызматтарын жакшыртуу, балдарды дени сак тарбиялоо максаты көздөлүп, энелерге системалуу түрдө медициналык жактан түрдүү көнүгүүлөр көрсөтүлөт.

Жогоруда анализденген «Эне мектеби» боюнча программа, иш-чаралар учурда башталгыч класстарга үй-бүлө менен бирдикте адептик тарбия берүү актуалдуу экендигин дагы бир жолу тастыктайт. Келечекте өз үй-бүлөсүн, жакындарын, эли-жерин сүйгөн, урматтаган, коргогон инсандарды тарбиялоодо үй-бүлөнүн, өзгөчө эненин ролу чоң экендиги талашсыз. Ошондуктан, жогорудагы эне мектептеринин алдыңкы тажрыйбаларынын байланыштуулугун сактоо жана башталгыч класстардын окуу-тарбия иштерин жакшыртуу максатында ийгиликтүү колдонсо боло тургандыгы аныкталды.

Демек, окуу-тарбия процессинде балдарды адептик сапаттарга калыптандырууда «Эне мектебинин» мааниси зор, тажрыйбасынын орду чоң. Азыркы учурда бул жакшы саамалыкты башталгыч класстын окуучуларынын адептик сапаттарын калыптандырууда колдонуу зарыл экендиги айкындалды.

Башталгыч класстардын «Адеп», «Адабий окуу» ж.б. окуу китептеринде, класстан тышкаркы иштерде окуучулардын адептик сапаттарын калыптандыруучу «Эне мектебинин» тажрыйбасынын каражаттары окуу материалы катары жетишсиз киргизилгендиги изилдөөдөн улам белгилүү болду.

Окуучулардын адептик сапаттарын калыптандыруунун натыйжасын арттыруу үчүн башталгыч мектептин болочок адистерине арналган «Эне – уникалдуу инсан жана адамкерчиликтин үлгүсү» аттуу атайын курс, бир предметтин адисинде гана компетенттүү эмес, профессионалдык жана социалдык багыттагы суроолорго да компетенттүү болгон «педагог-профессионалды» даярдоого багытталгандыгын далилдеди. Болочок мугалим бул курстан эне мектеби боюнча материалдарды кандай деңгээлде окуп-үйрөнүү керек экендигин аныктайт жана тийиштүү тапшырмаларды аткарат.

Педагогикалык тажрыйба көрсөткөндөй, биз сунуш кылган тарбиялык ыкмалар азыркы мектепке ылайыктуу экендиги тастыкталды.

Окуучулардын аӊ-сезимдерин калыптандырууга багытталган тарбиялоонун ар түрдүү оозеки методдорун (этикалык темадагы аңгемелешүүлөр, диспут, түшүндүрүү, ынандыруу, адептик үлгү-өрнөк көрсөтүү, үйрөтүү, сынчыл ойлом, «мээ чабуулу» ж.б.) жана эне мектебинин негизинде тарбиялоонун натыйжалуу формаларын: (тарбия жумалыгы, кечелер, конкурстар, көргөзмөлөр, жолугушуулар, класстык сааттар, экскурсиялар, ийримдер ж.б.) колдонуу окуучулардын ата-энелерине, жакын адамдарына жасаган адептик мүнөздөрүнүн, мамилесинин сапатын күчөтүүгө алып келери текшерилип, далилденгендиги чагылдырылды. Мугалимдердин ишмердүүлүгүндө туура тандалып алынган методдор жана уюштуруу формалары балдардын айлана-чөйрөсүндөгү адамдарга, өзгөчө энелерге карата боорукер, кайрымдуу, сылык, кичипейил, абийирдүү, чынчыл, сабырдуу, айкөл, кечиримдүү болуу сезимдерин калыптандырып, адептүү инсан болуп тарбиялануусун тереӊдетүүгө таасир этээри айкын болду.

Башталгыч класстын окуучуларынын адептик сапаттарын эне мектебинин негизинде калыптандыруу маселелерин талдоодо «Эне мектеби» деген түшүнүккө «Эне мектеби – бул элдик педагогиканын идеяларын алып жүрүүчү, таркатуучу, баланын бардык жактан өнүгүшүнүн башаты, камкор мамиленин жана адамкерчиликтин үй-бүлөлүк үлгүсү» – деген аныктама берүү менен жалпы педагогиканын бир бөлүгү катары карап, анын негизинде адептик сапаттарга калыптандырууну уюштуруунун моделин (сүрөт-1) иштеп чыктык.

Биз тараптан иштелип чыккан моделдин структурасы мотивациялык-максаттык, руханий-адеп-ахлактык (таанып-билүү когнитивдик), эрк-эмоционалдык компоненттерди камтыды жана анын маңыздык мүнөздөмөсүн төмөндөгүдөй карасак болот.

Мотивациялык-максаттык компонент –окуучулардын эненин баалуулугун, мээримин түшүнүп, эненин асылдыгына байланышкан адеп мурастарын, элдик-этикалык таалимди окуу-тарбия иштери аркылуу тарбиялоо менен окуучулардын жүрүм-туруму тууралуу эрежелерин өздөштүрүүгө жардамдашуу менен мүнөздөлөт.

Таанып-билүү (когнитивдик) компонент – чоӊ адамдардын жүрүм-турумун туура түшүнүп, маданий жүрүм-турум эрежелерин өздөштүрүп, билим алууга умтулуп, жөндөмдүүлүгүн, кызыгуусун «эне мектебинин» тажрыйбасы аркылуу өнүктүрүп, балдардын жаш жана жекече өзгөчөлүктөрүн эске алуу менен уюштурулат.

Эрк-эмоционалдык компонент – 6-7 жаштан 9-10 жашка чейинки мезгилде өтө сезимтал, энени сүйүү, жардамдашуу, жылуу мамиле, боорукердик, улууларды туураган, кайталаган аӊ-сезимин калыптандыруу балдарга арналган элдик оозеки адабий чыгармалардын, аӊгемелердин, улуттук каада-салт, үрп-адаттардын оюндардын негизинде жүргүзүлөт .

Башталгыч класстын окуучуларынын адептик сапаттарын калыптандыруунун компоненттери

мотивациялык

Руханий адеп-ахлактык

Эрк-эмоциялык

каражаттары

**Максат:**эне мектебинин тажрыйбасы аркылуу башталгыч класстын окуучуларынын адептик сапаттарын калыптандыруу

«Эне мектеби» жобосу, адеп эрежелери, атайын курстун прогр. программасы,

Класстан тышкаркы иштер, кл. тышкаркы окуу.

Предметтик. сабактар, адеп, адабий окуу сабагы

Адептик сапаттарды калыптандыруунун педагогикалык шарттары

окуу жана тарбия ишине мугалимдин чыгармачыл мамилеси

жекече, курактык, аймактык, этникалыкөзгөчөлүктөрүн эске алуу;

Элдик этикалык нарктарга, рухий баалулуктарга, ыйык идеялдарга кызыгуусун,керектөөсүн калыптандыруу

ыраазылык, боорукердик, жардам көрсөтүү, аео сезимдерин тарбиялоогобагытталгантарбиялык сааттардын топтомун түзүү

класстан тышкаркы иштерде энеге арналган көркөм окуулар, энелердин балдаргажекече адептик жактан үлгү болуусу жɵнүндɵгү аӊгемелер

Жакшы көрүүү, сүйүү, ыраазылык, боорукердик, энелерге жардам көрсөтүү сезимдерин тарбиялоодонатыйжалуу методдорду колдонуу.

окутуу жана тарбия технологияларын натыйжалуупайдалануу

энеге арналган көркөм окуулар, энелердинбалдарга жекече адептик жактан үлгү болуусужɵнүндɵгү аӊгемелер

Энелерге элдик педагогикалык жактан билим алууга түрткү берүү

Планды эне үлгүсүн камтыган иш-чаралар менен толуктоо (жолугушуу, көргөзмө, экскурсия ж.б.).

**Жыйынтык:** окуу-тарбия процессинде энеге болгон жүрүм-турумунун калыптанышы

Башталгыч класстын окуучуларынын адептик сапаттары

Кайрымдуулук, камкордук, ыраазылык,жакшы көрүү, сүйүү, аео, жардамдашуу ж.б.

Боорукердик, чынчылдык, мээримдүүлүк, адептүүлүк, ыймандуулук ж.б.

Кызыгуу, кубануу, таӊ калуу, кайгыруу, тынчсыздануу ж.б.

**1-сүрөт. Башталгыч класстын окуучуларынын адептик сапаттарын эне мектебинин тажрыйбасынын негизинде калыптандыруунун модели.**

**Үчүнчү глава«Эне мектебинин тажрыйбасын колдонуу боюнчапедагогикалык эксперимент жана анын жыйынтыктары»** деп аталып, мында изилдөөдө белгиленген төртүнчү милдет аткарылды. Бул главада мугалимдин атайын койгон максаты менен ата-энелердин турмуштагы каада-салттары канчалык байланышта экенин жана окуучулардын адептик тарбиясын текшерүү багытында аӊгемелешүүдө анкеталык суроолордун мазмунун, аларды өткөрүүнүн түрлөрү такталып, белгиленди. Башталгыч класстын окуучуларында адептик сапаттарды эне мектебинин тажрыйбасы аркылуу калыптандыруучу ишмердүүлүктөрдү жүргүзүүнүн жолдору иштелип чыкты, анын натыйжаларын окуу-тарбия процессинде кеӊири жайылтуунун зарылчылыгы жана келечеги аныкталды.

Эксперименттин негизги максаты башталгыч класстын окуучуларынын адептик сапаттарын калыптандырууда мугалимдердин эне мектебинин мазмунун, элдик педагогиканын идеаларын окуу-тарбия ишинде колдонуунун, үй-бүлөлүк тарбияда ата-энелердин эне үлгүсүн жана окуучулардын адептик жүрүш-туруш мамилелеринин өздөштүрүүсүнүн натыйжалуулугун аныктоо болду.

Изилдөө ишибизде мугалимдердин окуу-тарбиялык иштеринде«Эне мектебинин» тажрыйбасынын эске алынбагандыгын, эне үлгүсүн камтыган бирдиктүү системанын жоктугун, окуу-тарбия пландарында каралбагандыгын; атайын иштелип чыккан окуу куралдардын, программанын жоктугун байкадык. (2-сүрөт)

**2-сүрөт. Аныктоо этабындагы «Сиз окуучуларды энени сүйүүгө, урматтоого жана кайрымдуу болууга тарбиялоодогу өзүӊүздүн милдетиӊиз катары эмнени эсептейсиз?» деген суроонун жооптору**

Башталгыч класстын мугалимдери энелер үлгүсүн сабакта колдонууга анча маани бербегендигин толуктап, атайын иш-чаралар уюштуруу керек экендиги аныкталды.

Башталгыч класстын мугалимдери үчүн атайын семинар уюштурулуп, балдардын адептик сапаттарын тарбиялоону ийгиликтүү өткөрүү максатында эне мектебинин тажрыйбасын пайдалануу түшүндүрүлүп, ата-энелер менен бирге аткарыла турган иш-аракеттерге багыт берилди. Мугалимдердин ишмердүүлүгүндө эне мектебинин тажрыйбасынын материалдарына чыгармачылык менен кайрылуусу окуучулардын энелерге болгон аео, боорукердик, ыраазылык, кайрымдуу болуу, эненин өмүрү үчүн тынчсыздануу ж.б. сезимдеринин калыптанышына түздөн-түз оӊ таасир берерин аныктадык.

Эксперименттин жыйынтыгы 3-сүрөттө чагылдырылды. Мындан изилдөөгө коюлган методикалык ыкмалардын натыйжалуулугу калыптандыруучу эксперименттин жыйынтыгы аныктоочу эксперимент менен салыштырганда билинди.

**3-сүрөт. «Сиз окуучуларды энени сүйүүгө, урматтоого жана кайрымдуу болууга тарбиялоодогу өзүңүздүн милдетиңиз катары эмнени эсептейсиз» деген суроонун салыштырмалуу жооптору.**

Мында көрүнүп тургандай, мугалимдердин окуучуларды адептик сапаттарга калыптандырууда эне мектебин өз ишмердүүлүгүндө колдонуусунун деӊгээли жогору көтөрүлгөндүгү байкалды. Бул, мугалимдердин элдик педагогика, эне үлгүсү жөнүндөгү түшүнүктөрдү сапаттуу өздөштүрүүсү үчүн системалуу жүргүзгөн иштердин натыйжалуулугун көрсөтөт.

Изилдөөдө коюлган максатка ылайык ата-энелер менен жүргүзүлгөн балдарды адептүүлүккө тарбиялоо жөнүндө сурамжылоо төмөнкүдөй маселелерди аныктоого мүмкүндүк берди: балдардын жаш өзгөчөлүктөрүнүн эске алынбаганы; макал-лакап, жомок китептерди окуп берүүгө аракет болбогону; элдик каада-салт, үрп-адаттар колдонулары, бирок анын маанисин түшүндүрүүгө маани берилбегендиги; ата-эне үлгүсү балдарды тарбиялоодо колдонулбагандыгы; ата-энелер мугалимдер менен байланышта биргелешип иштебегендиги белгилүү болду.

Ушундан улам педагогикалык процессте баланы эне үлгүсү аркылуу адептүү инсан катары калыптандырууда мугалимдер менен ата-энелердин биргелешип иштөө зарылдыгы белгиленди.Ата-энелердин педагогикалык билимин жогорулатуу үчүн уюштурулган иш-аракеттерде азыркы учурда кеӊири кулач жайып келаткан «Эне мектебинин» тажрыйбасы, анын ролу, үй-бүлөдөгү ата-энелердин үлгүсү, элдик каада-салт, үрп-адаттарды сактоо менен аларды тарбиялык максатта пайдалануу, элдик оозеки чыгармалар аркылуу тарбиялоо жөнүндө кеӊири түшүнүк берилип, талкууланып, ата-энелер билим-тарбия берүүдө түздөн-түз педагогикалык процесске активдүү катышып, мугалимдер менен тыгыз байланышта иштөөлөрүнө көӊүл бурулду. Ата-энелер менен башталгыч класстын мугалимдеринин катышуусунда эне мектебинин тажрыйбасын камтыган иш-аракеттер биздин ишибизде уюштурулуп, жыйынтыгында ийгиликтүү натыйжа берди. Экспериментибиздин соңунда ата-энелер үчүн түзүлгөн сурамжылоонун жыйынтыктары аныктоочу эксперимент менен салыштырганда жогорку көрсөткүчтөрдү берди(4-сүрөт).

**4-сүрөт. Ата-энелердин балдарын адептүүлүккө тарбиялоо деңгээли. (3-этап)**

Адептик сапаттарды калыптандырууда эне мектебинин тажрыйбасын камтыган жогорудагыдай иш-чаралар ата-энелердин тарбиялоо ишине түрткү берерин аныктады.

Биздин изилдөөнүн проблемасынын алкагында башталгыч класстын окуучуларынын энеге болгон мамилесин, адептик сапаттарын, түшүнүктөрүн, билимин жана билгичтигин текшерүү үчүн, алардын ыймандуу, мээримдүү, боорукер, жардамдашуу, тил алуу, сыйлоо, урматтоо, кайрымдуу болуу, аео сезимдеринин деӊгээлин аныктоо үчүн өз энелери тууралуу (эненин сырткы көрүнүшү, энеӊ ким болуп иштейт, энеӊдин жактырган кийими, анын жакшы көргөн тамагы, энеӊ канчада, энеӊдин туулган күнүн билесиӊби? ж.б.) суроолорду узатуу менен байкоо иштери жүргүзүлүп, контролдук класстагы 168 окуучунун ичинен 32,7% гана туура жооп бере алды, 51,1% суроолордун бардыгына жооп бере алышкан жок, ал эми 17,2% «эсимде жок», «байкаган эмесмин» деп жооп беришти. Ал эми эксперименталдык класстагы окуучулардын жооптору да ошондой эле көрсөткүчтү берди. Башкача айтканда, 182 окуучунун ичинен 40,1% гана туура жооп бере алды, 50,5% суроолордун бардыгына жооп бере алышкан жок, 9,3% «эсимде жок», «байкаган эмесмин» деп жооп беришти.

Балдардын энесине кылган мамилесин аныктоо максатында «Эне» деген сөздү укканда эмнелерди эстейсиӊер же көз алдыӊарга эмнелер тартылат? деген тапшырма бергенибизде контролдук жана эксперименталдык класстагы окуучулардын көпчүлүгү төмөндөгү сөздөрдү жазышкан: эркелетүү, жакшы көрүү, сүйүү, багуу, тамак жасоо, кир жуу, кийим тигүү, акыл айтуу, урушуу, үй жыйноо ж.б. Ал эми балдардын энесине кылган мамилесин мүнөздөөчү: жардам берүү, аео, ыраазы болуу, кам көрүү, боорукер болуу, тил алуу, кайрымдуу болуу, элпек болуу, анын өмүрү үчүн тынчсыздануу ж.б. сөздөр жокко эсе болду.

Педагогикалык эксперименттин аныктоочу бул этабында балдардын ою боюнча «Апа» балдары үчүн бардыгын кылууга милдеттүү, аткаруучу, ал эми балдар болсо, ата-эне үчүн өздөрү кичинекей, башкача айтканда балдар, эч нерсеге милдеттүү эмес деген ойдо экендигин байкадык. Балдар энелерин пайдалануучу катары мамиле кылышарын аныктоочу этаптагы эксперименттин жыйынтыктары көрсөттү.

Калыптандыруучу этапта башталгыч класстын окуучуларынын адептик сапатын эне мектебинин тажрыйбасын колдонуу аркылуу калыптандыруунун биз аныктаган педагогикалык шарттарын, теориялык моделин, аныкталган форма, методдорду окуу-тарбия процессине киргизүү менен колдонулуп, иш жүзүндө кандай натыйжа берерин текшерүү максаты көздөлдү.

Башталгыч класстын окуучуларынын жашоодогу эмоционалдуу, боорукер, кичи пейил мамилесине таянуу менен биз, алардын энесине карата сүйүү, ыраазы болуу, кайрымдуулук, жардам берүү сезимдерин тарбиялоого муктаж экендигин көрдүк жана бул багытта иш алып барууну тактап алдык.

Окуу-тарбия иштеринде элдик оозеки чыгармалардагы (макал-лакаптар, жомоктор, уламыштар, акыл-насааттар, элдик ырлар ж.б.) энелердин ордуна, маанисине, үй-бүлөлүк тарбияга көбүрөөк токтолуп, ар кандай иш-чаралар уюштурулгандыктын натыйжасы башкача көрсөткүчтү берди. Эксперименттик топто балдардын энеге болгон назик, мээримдүү, аео, тил алуу, жардамдашуу, боорукер болуу, өмүрү үчүн тынчсыздануу тууралуу жоопкерчилиги баса айтылып, жакшы менен жаманды (тескери сапаттарды: калпычы, көӊүл кош, тил албоо, каяша айтуу, урушуу ж.б.) ажырата билүүгө көӊүл бурулду. Окуучулар менен жекече аӊгемелешүүлөр, алардын ата-энелерине, бир туугандарына, теӊтуштарына, улууларга, өзгөчө энелерине жасаган мамилелерине, жүрүм-турумдарына токтолуп, алардын мааниси жөнүндө пикир алмашуулар, энелердин иш бөлмөлөрүнө болгон экскурсиялар, жолугушуулар, конкурстар, сүрөт көргөзмөлөрү, мелдештер ж.б. ар түрдүү формадагы иш-аракеттердин жыйынтыгы, оӊ натыйжасын бергендигин 1-таблицадан жана 5-сүрөттөн көрөбүз. Башкача айтканда, эксперименталдык топтогу окуучулардын энелерге жасаган мамилеси контролдук топтогу окуучулардыкына караганда жогору экендиги көрүнүп турат.

**1-таблица – Башталгыч класстын окуучуларынын энесине карата жасаган мамилесинин деӊгээли 3-этап.**

|  |  |  |  |  |  |  |  |
| --- | --- | --- | --- | --- | --- | --- | --- |
| Класстар | Окуучулардын саны | Бала багуу, кам көрүү, эркелетүү | Боорукер болуу, жардам берүү урматтоо | Кир жуу, үй жыйноо, тамак жасоо | Ыраазы болуу, аео, кайрымдуу болуу, тил алуу | Акыл айтуу, урушуу | Өмүрү үчүн тынчсыздануу |
| Эксперименттик | 182 | 25 | 44 | 25 | 30 | 33 | 25 |
| 13,7% | 24,2% | 13,7% | 16,5% | 18,2% | 13,7% |
| Контролдук | 168 | 30 | 35 | 30 | 25 | 30 | 18 |
| 17,9% | 20,8% | 17,9% | 14,9% | 17,8% | 10,7% |

**5-сүрөт. Башталгыч класстын окуучуларынын энесине жасаган мамилесинин салыштырмалуу деӊгээли.**

Эксперименттик жана контролдук класстардагы эксперименттин корутундусу окуучулардын аныктоо этабындагы көрсөткүчтөрү менен салыштырганда билинди.

Башкача айтканда,бала багуу, кам көрүү, эркелетүү деген жооп эксперименталдык топто 13,7% болсо, контролдук топто 17,9% түзүп, 4,2% га азайышын шарттады.Боорукер болуу, жардам берүү деген жооп эксперименталдык топто 24,2%, контролдук топто 20,8% ды көрсөтүп, ал 3,4% жогорулаган.Кир жуу, үй жыйноо, тамак жасоо деген жооп эксперименталдык топто 13,7%, контролдук топто 17,9% болуп, 4,2% га төмөндөгөн.Ыраазы болуу, аны аео, кайрымдуу болуу, тил алуу деген жооп эксперименталдык топто 16,5%, контролдук топто 14,9% ды көрсөтүп, 1,6% га жогорулаган.Акыл айтуу, урушуу деген жооп эксперименталдык топто 18,2%, контролдук топто 17,8% болуп ал 0,4% көтөрүлгөн.Өмүрү үчүн тынчсыздануу деген жооп эксперименталдык топто 13,7%, ал эми контролдук топто 10,7% болуп, ал 3 % га көтөрүлгөн.

Башталгыч класстын окуучуларынын адептик сапаттарын калыптандырууга арналган сапаттык өзгөрүүлөрдү аныктоодо үч деңгээлди бөлүп карадык: жогорку деңгээл (окуучулардын ата-энесине, туугандарына, улууларга болгон сый мамилеси, адеп эрежелерин күнүмдүк турмушта туура колдоно алат), ортоңку деңгээл (окуучулар ата-энесин, үй-бүлөсүн жакшы көрөт, баалайт, адеп эрежелерин билет бирок, колдоно билүүсү жеткиликсиз, жүрүм-туруму туруксуз), төмөнкү деңгээл (ата-энеге, улууларга болгон мамилеси ачык эмес, адеп эрежелерин так түшүнбөйт, эненин үлгүсүндө тарбияланган эмес).

**6-сүрөт. Башталгыч класстын окуучуларынын адептик сапаттарынын деӊгээлдер боюнча калыптануусунун көрсөткүчтөрү**

Эксперименттин соӊунда 6-сүрөттөн байкагандай, окуучулардын энелер үлгүсүндө адептик сапаттарынын калыптануусунун деӊгээли эксперименттик топтун көрсөткүчүндө жогорку даражаны көрсөттү.

Демек, өткөрүлгөн тажрыйбалык педагогикалык иштердин натыйжалары окуучулардын адептик сапаттарын калыптандырууда эне мектебинин тажрыйбасынын таасири жогору экендигин тастыктады.

**Жалпы корутунду жана сунуштар**

Теориялык жана методикалык адабияттарды изилдөө жана тажрыйбаны анализдөө башталгыч класстардын окуучуларынын адептик сапаттарын калыптандырууда эненин, үй-бүлөнүн ролу жетиштүү деӊгээлде иштелип чыкпагандыгын көрсөттү.

«Эне мектеби» аркылуу балада адептик сапаттарды калыптандыруу бул баланын ата мекенин, эли жерин, ата-энесин, жакындарын жана улуу, кичүүлөрдү сүйүүсүнүн, урматтоосунун калыптанышына негиз болоору айкын болду.

Башталгыч класстын окуучуларынын адептик сапаттарын эне мектебинин тажрыйбасын колдонуу аркылуу калыптандыруу боюнча, диссертациялык изилдөөнүн жүрүшүндө төмөнкүдөй натыйжалар алынды:

1. Аныкталган адеп, адептүүлүк, адептик сапаттар түшүнүктөрүнүн мазмуну илимий-теориялык жактан такталып, адептик сапаттарды калыптандыруунун шарттары белгиленди: окуу жана тарбия ишине мугалимдин чыгармачыл мамилеси; жекелик, курактык, аймактык, өзгөчөлүктөрүн эске алуу; элдик этикалык нарктарга, мурастарга, улутубуздун рухий баалуулуктарына, ыйык идеалдарына кызыгуусун калыптандыруу; класстан тышкаркы иштердин планын эне үлгүсүн чагылдырган педагогикалык багыттагы иш чаралар менен толуктоо; энелерди элдик педагогикалык билимге өз алдынча ээ болуусуна түрткү берүү, өздөштүргөн жаӊы билимдерин үй-бүлөлүк тарбия берүү процессинде пайдаланууга үйрөтүү; эненин үлгүсүнө негизделген тарбиялык иштердин мазмуну, окуучулардын жүрүм-турумунда адамдык оӊ сапаттарын, энеге болгон аёо сезимдерин калыптандырууга багытталгандыгын эске алуу; турмуш-тиричиликте жана өндүрүштө классташтардын (окуучулардын) энелери, эмгек ардагерлери менен баарлашып, биргелешкен иш-чараларга ата-энелерди тартуу; башталгыч класстын окуучуларында сүймөнчүлүк, ыраазылык, боорукердик, энелерге жардам көрсөтүү сезимдерин тарбиялоодо натыйжалуу методдорду колдонуу, тарбия технологияларын натыйжалуу пайдалануу ж.б.

2. «Эне мектебинин» мазмуну биздин изилдөөбүздүн негизинде элдик педагогиканын бай идеяларын алып жүрүүчү, жайылтуучу, баланын ар тараптан өнүгүшүнүн фундаменти болуу менен бирге, бала үчүн камкор мамиленин жана адамкерчиликтин «мектеби-үлгүсү» экендиги, «Эне мектебинин» тажрыйбаларын башталгыч класстардын окуучуларында адептик сапаттарды калыптандырууда максаттуу, ийгиликтүү колдонуу керектиги аныкталып, адептик сапаттарды «Эне мектебинин» тажрыйбасынын негизинде калыптандыруу боюнча модель окуучуларды ата мекенин, эли жерин, ата-энесин, жакындарын жана улуу, кичүүлөрдү сүйүүсүнүн, урматтоосунун калыптанышына негиз болуп, боорукердикке, кайрымдуулукка, сылыктыкка, кичипейилдикке, абийирдүүлүккө, чынчылдыкка, сабырдуулукка, жоопкерчиликке, айкөлдүккө, кечиримдүүлүккө,эмгекчилдикке ж.б. адамдык жүрүм-турумдун идеалы болгон адептик сапаттарга ээ болуусуна багытталат.

Изилдөөдө коюлган көйгөйлөрдү чечүүдө балдардын курактык өзгөчөлүгүн эске алуу менен окуу-тарбия ишинин мазмунун жакшыртууга багытталган аң-сезимди калыптандыруучу тарбиялоонун оозеки методдорун (этикалык темадагы аңгемелешүүлөр, диспут, түшүндүрүү, ынандыруу, адептик үлгү-өрнөк көрсөтүү, үйрөтүү, сынчыл ойлом, «мээ чабуулу» ж.б.), жана эне мектебинин негизинде тарбиялоонун натыйжалуу формаларын: кечелери, конкурстар, көргөзмөлөр, жолугушуулар, класстык сааттар, экскурсиялар, ийримдер ж.б. колдонуу энеге жана айлана-чөйрөсүндөгүлөргө болгон адептик сапаттарын калыптандырууда натыйжалуу экендиги тастыкталды.

3. Башталгыч мектептин болочок адистери үчүн «Эне – уникалдуу инсан жана адамкерчиликтин үлгүсү» деген тандоо курсунун мазмуну иштелип чыкты. Ал 40 сааттык курстантурат (20 сааты лекция, 10 сааты семинардык, 10 сааты практикалык) жана башталгыч билим берүүнүн педагогикасы жана методикасыадистигинде сынактан өткөрүлдү.

Окуу курсунда адеп, адабий окуу сабактарында жана класстан тышкаркы иштерде улуттук каада-салттын үлгүлөрүн, кыргыз элинин оозеки чыгармаларын колдонуп, окуучулар менен таалим-тарбия берүүчү иш чараларды ата-энелердин, коомчулуктун активдүү катышуусунда уюштурса, мугалим жакшы ийгиликтерге жетип, компетенттүү педагог-профессионал болуп чыгары далилденди.

4. Системалуу мүнөздө өткөрүлгөн педагогикалык эксперимент, окуучулардын адептик сапаттарын «Эне мектебинин» тажрыйбасынын негизинде калыптандырууну жакшыртуу максатында иштелип чыккан педагогикалык шарттардын реалдуулугун, сунуш кылынган методикалардын, атайын курстун жана окуу-тарбиялоо методдорунун, формаларынын оӊ таасирин ырастады.

Жүргүзүлгөн эксперименталдык иштин эффективдүүлүгү диагностикалык изилдөөлөрдүн жана экспериментке катышкан мектептердин ишмердүүлүгүнүн натыйжасында далилденди.

Изилдөөнүн жыйынтыгы окуу-тарбия ишмердүүлүгүндө колдонууга боло турган төмөнкүдөй методикалык **сунуштар** берилди:

– башталгыч класстын окуучуларынын адептик сапаттарын калыптандыруу боюнча изилдөөнүн жыйынтыктарынын негизинде бардык жогорку окуу жайлардын башталгыч билим берүүнүн теориясы жана методикасы адистиктерине «Эне – уникалдуу инсан жана адамкерчиликтин үлгүсү» аттуу атайын курсту киргизүү керек;

‒ окуу-тарбия процессинде мектеп окуучуларынын адептик сапаттарын калыптандыруу боюнча иштелип чыккан моделди, ар кандай методикалык ыкмаларды колдонуу зарыл;

‒ тажрыйбалык-эксперимент иштеринин натыйжасында башталгыч класстар үчүн окуу китептерин түзүүдө, курактык өзгөчөлүктөрүнө ылайык адептик сапаттарын калыптандыруучу: энелер, үй-бүлө, ата-мекен, эл-жер жөнүндөгү чыгармаларды, макал-ылакаптарды, каада-салттарды, учкул сөздөрдү, болмуштарды киргизүү жана «Энелер мектеби», «Мыкты ата-эне», «Алдыӊкы үй-бүлө», «Мыкты тарбиячы», «Камкор эне» ж.б. иш чараларды өткөрүү сунушталат;

Изилденип жаткан теманын алкагында жогорку педагогикалык билим берүүнүн мазмунун жана технологияларын өркүндөтүү боюнча сунуштар биз тарабынан жарыяланган макалаларда да кеңири чагылдырылган.

**Диссертациянын негизги мазмуну, жоболору төмөнкү эмгектерде чагылдырылды:**

1. Койлубаева, Н.К. Кыз Сайкал дастанынын негизинде балдарды тарбиялоо [Текст] / Н.К.Койлубаева // Вестник КГУ им.И.Арабаева. – Бишкек,2009.–№1(3). – 208-213-бб.
2. Койлубаева, Н.К. Энелик педагогикалык мааниси [Текст] / Н.К.Койлубаева // Вестник КГУ им.И.Арабаева. – Бишкек, 2010. − №1. − 103-105-бб.
3. Койлубаева, Н.К Элдик оозеки чыгармаларда аялдардын образын чагылдыруу [Текст] / Н.К.Койлубаева //Вестник КГУ им.И.Арабаева. – Бишкек, 2010. − №1.‒105-107-бб.
4. Койлубаева, Н.К. Балдарды тарбиялоодогу дидактикалык чыгармалардын ролу[Текст] / Н.К.Койлубаева/«Педагогикалык билим берүүнүн проблемалары жана өнүгүү перспективасы» республикалык конференция // И.Арабаев атындагы КМУнун Жарчысы. – Бишкек, 2011. − №1. − 253-255-бб.
5. Койлубаева, Н.К. Жаштарды тарбиялоодогу макал-лакаптардын мааниси[Текст] / Н.К.Койлубаева /«Педагогикалык билим берүүнүн проблемалары жана өнүгүү перспективасы» республикалык конференция // И.Арабаев атындагы КМУнун Жарчысы. – Бишкек, 2011. ‒ №1. ‒ 251-253-бб.
6. Койлубаева, Н.К. Курманжан Датканын инсандык сапаттарын тарбиялоо ишинде колдонуу [Текст] / Н.К.Койлубаева/«Маданият жана билим берүүдө агартуучулардын мурастары жана заманбаптуулугу» эл аралык конференция // И. Арабаев атындагы КМУнун Жарчысы. – Бишкек, 2012. ‒ №2. ‒ 130-131-бб.
7. Койлубаева, Н.К. Балдардын аӊ-сезиминин өнүгүшүнө жомоктун берген таасири.[Текст] / Н.К.Койлубаева// Вестник КГУ им. И.Арабаева. – Бишкек, 2012. ‒ №3. ‒ 311-313-бб.
8. Койлубаева, Н.К. Влияние матери на развитие личности ребенкав современной семье[Текст] / Н.К.Койлубаева//Поиск.– Алматы, 2013. – Вып. №2(1). – С. 256-260.
9. Койлубаева, Н.К. Адептүүлүккө тарбиялоодо баарлашуунун ролу [Текст] / Н.К.Койлубаева// «Борбордук Азиядагы педагогикалык кадрларды даярдоонун теориясы жана практикасы» аттуу II эл аралык илимий-практикалык конференция //Ж.Баласагын атындагы КУУнун Жарчысы. – Бишкек, 2013. −364-367-бб.
10. Койлубаева, Н.К. Манас эпосундагы энелердин үлгүсү аркылуу жаштарды адептүүлүккө тарбиялоо [Текст] / Н.К.Койлубаева // Манасчы У.Мамбеталиевдин жаркын элесине арналган Республикалык илимий-практикалык конференциянын жыйнагы / Кыргыз мамлекеттик дене тарбия жана спорт академиясы. – Бишкек, 2013. ‒66-69-бб.

**Койлубаева Нургүл Кадырбаевнанын «Башталгыч класстын окуучуларынын адептик сапаттарын калыптандырууда энемектебинин тажрыйбасын колдонуунун педагогикалык шарттары» аттуу темадагы 13.00.01 – жалпы педагогика, педагогиканын жана билим берүүнүн тарыхы адистиги боюнча педагогика илимдеринин кандидаты окумуштуулук даражасын изденип алуу үчүн жазылган диссертациясынын**

**РЕЗЮМЕСИ**

**Түйүндүү сөздөр:** адеп, башталгыч класс, жаш өзгөчөлүк, ата-эне, элдик мурастар,эне мектеби,эне үлгүсү, тубаса тарбиячы, адептик сапаттар, педагогикалык шарттар.

**Изилдөөнүн максаты:** эне мектебинин баалуулугун теориялык жактан негиздөө жана башталгыч класстын окуучуларынын адептик сапаттарын калыптандырууда эне мектебинин тажрыйбасын колдонуунун педагогикалык шарттарын аныктоо.

**Изилдөөнүн объекти:** башталгыч класстын окуучуларынакыргыз элинин эне мектебинин тажрыйбасынын негизинде адептик тарбия берүү.

**Изилдөөнүн усулдары:**илимий-методикалык адабияттарды талдоо, педагогикалык байкоо, анкета, тестирлөө, аңгемелешүү, анализ, синтез, моделдөө, педагогикалык эксперимент.

**Изилдөөнүн илимий жаңылыгы:** адеп, адептүүлүк, адептик сапаттар түшүнүктөрүнүн мазмуну илимий-теориялык жактан такталып, окуучулардын адептик сапаттарын калыптандыруу боюнча педагогикалык шарттары далилденди; «Эне мектеби» деген түшүнүк теориялык жактан изилденип, аныктама берилип, мазмуну, маӊызы аныкталды жана окуучуларда адептик сапаттарды калыптандыруунун формалары, методдору системалаштырылды; окуучулардын адептик сапаттарын калыптандыруунун натыйжасын арттыруу үчүн болочок адистерге атайын курстун материалдары иштелип чыгып, практикага сунушталды, «Эне мектебинин» эксперименталдык тажрыйбасынын жыйынтыктары талданып, адептик сапаттарды калыптандыруунун теориялык модели, анын негизги компоненттерин, көрсөткүчтөрүн, деӊгээлдерин колдонуу боюнча методикалык сунуштар иштелип чыкты.

**Изилдөөнүн практикалык маанилүүлүгү: «**Эне мектебинин» тажрыйбасынын негизинде башталгыч класстын окуучуларында адептик сапаттарды калыптандыруунун мазмунун, форма жана методдорун камтыган окуу колдонмолорду, сунуштарды билим берүү системасынын кызматкерлери, мугалимдер, аспиранттар, магистранттар пайдалана алышат. Диссертациянын материалдары жалпы билим берүүчү орто мектептерде, педагогикалык багыттагы окуу жайларында, кайра даярдоо, адистигин жогорулатуу тармактарында, ата-энелердин балдарды тарбиялоо жумуштарын ишке ашырууга жардам берет.

**РЕЗЮМЕ**

**диссертационного исследования Койлубаевой Нургүл Кадырбаевны на тему: «Педагогические условия применения опыта материнской школы в формировании нравственных качеств учащихся начальных классов» на соискание ученой степени кандидата педагогических наук по специальности 13.00.01 – общая педагогика, история педагогики и образования**

**Ключевые слова**: нравственность, начальные классы, возрастные особенности, народные наследия, материнская школа,материнский пример, прирожденный воспитатель, нравственные качества, педагогические условия.

**Цель исследования:**теоретическое обоснование ценности «Материнской школы», определение педагогических условий применения опыта «Материнской школы» в формировании нравственных качеств у учщихся начальных классов и разработка путей их реализации.

**Объект исследования:** нравственное воспитание учащихся начальных классов на основе опытаматеринской школы кыргызского народа.

**Предмет исследования:** процесс передачи учащимся начальных классов нравственных норм на основе идей материнской школы, пробуждения у детей любви, чувства благодарности и доброты, оказания помощи, заботливого отношения к матери.

**Методы исследования:** анализ научно-методической литературы, педагогическое наблюдение, анкетирование, тестирование, беседа, изучение опыта учителей, анализ, синтез, моделирование,педагогический эксперимент.

**Научная новизна исследования:**с научно-теоретической точки зрения уточнены понятия: этика, нравственность, нравственные качества, подтверждены педагогические условия формирования нравственных качествучащихся начальных классов; теоретически исследовано понятие «Материнская школа», дано определение, определены содержание и сущность; систематизированы формы и методы формирования нравственных качеств учащихся; разработаны материалы специального курса для будущих специалистов начальной школы по улучшению результатов формирования нравственных качеств учащихся и рекомендованы для применения на практике; проанализированы результаты эспериментального опыта «Материнской школы», разработана теоретическая модель формирования нравственных качеств учащихся и разработны методические рекомендации по применению ее основных компонентов, показателей, уровней.

**Практическая значимость исследования:** Учебные пособия, рекомендации, включающие содержание, формы и методы формирования нравственных качеств учащихся начальных классов на основе опыта «Материнской школы», могут быть использованы сотрудниками системы образования, учителями, учеными-методистами, аспирантами, магистрантами. Материалы диссертации окажут помощь в реализации воспитательной работы в общеобразовательной школе, гимназиях, лицеях, высших учебных заведениях педагогического направления, курсах переподготовки и повышения квалификации воспитателей и учителей и деятельности родителей и общественности в деле воспитания детей.

**SUMMARY**

**of dissertation research by KoylubaevaNurgulKadyrbaeva on a teame: "Pedagogical conditions of use of the mothers’schoolin the early grades" according to the specialty 13.00.01 ‒ general pedagogics, history of pedagogy and education**

**Keywords:** morality, maternal pedagogy, primary class, age feature, parents, traditional values, maternal example, borneducator,human qualities, pedagogical conditions.

**Object of study** isthe moral educationof primary schoolbasedin the Kyrgyznationalmaternaleducation.

**Objective:**theoretically basis and conditions of usingkyrgyz peoples’ maternal pedagogy values in moral education of primary schools.

**Subject of study:**on the basis ofmaternalpedagogycommitting the rulesof moral education, the awakening suchsensesas an aidfor children tomother, gratitude, kindness. Theprocessofeducatingchildrencaringtowardshismother**.**

**Methods:**analyzingeducationalresearchliterature, thestudyofnormativedocuments, teacherobservation, questioning, testing, interviews, analyzing, modeling, pedagogicalexperiment.

**The scientific novelty**

* of the study wasinvestigatedby theoreticaland moral educationof primary school pupils, definedthe meaning and contentof the kyrgyzfolkparentpedagogy;
* have been identified andproposedmajorindicators and levelsof theoretical modelson moral educationof primary school pupilsbased on"maternal pedagogy";
* are provedpedagogical conditionsand systematizedmethods, formsof moral educationprimary school pupils;
* developed methodologicaloffersand a special courseprogramto improvemoral education ofstudents.

**The practical significance ofthis study is**the possibility of creatingnewseminars andspecial coursesonthe introduction ofnewpracticesdevelopedproposals, programs, Manualsincludemethodsform and contentsof moral educationof primary school pupilswith the helpmaternal schoolof the Kyrgyz people.

Басууга \_\_.01.2016-ж. кол коюлду.

Форматы 60х84 1/16.Офсет кагазы

Көлөмү 1.75 б.т., Нускасы 100 экз.

КББАнын «Билим» басма борбору

Бишкек ш., Эркиндик бул. 25